РЕГЛАМЕНТ (ЕО) № 1575/2007 НА КОМИСИЯТА
от 21 декември 2007 година
за определяне на стандартните стойности за изчисляване на финансовата компенсация и на аванса върху нея по отношение на рибни продукти, изтеглени от пазара през риболовната 2008 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 21, параграфи 5 и 8 от него,
като има предвид, че:
(1)
Регламент (ЕО) № 104/2000 предвижда изплащането на финансова компенсация на организациите на производителите, които изтеглят при определени условия продуктите, изброени в приложение I, точки А и Б към горепосочения регламент. Размерът на тази финансова компенсация трябва да бъде намален със стандартни стойности в случай на продукти, предназначени за цели, различни от консумация от човека.
(2)
Регламент (ЕО) № 2493/2001 на Комисията от 19 декември 2001 година за пласиране на някои рибни продукти, които са изтеглени от пазара (2), посочва начини на пласиране на продукти, изтеглени от пазара. Стойността на тези продукти трябва да се определи на стандартно равнище за всеки от тези начини на пласиране, като се вземат предвид средните приходи, които могат да се получат от подобно пласиране в различните държави-членки.
(3)
Съгласно член 7 от Регламент (ЕО) № 2509/2000 на Комисията от 15 ноември 2000 година за установяване на подробни правила за прилагане на Регламент (ЕО) № 104/2000 на Съвета по отношение отпускането на финансова компенсация за изтегляне от пазара на някои рибни продукти (3) специални правила предвиждат, че когато дадена организация на производители или един от нейните членове пуска в продажба продуктите си в държава-членка, различна от тази, в която е призната, органът, отговарящ за отпускането на финансовата компенсация, трябва да бъде информиран. Този орган е на държавата-членка, в която организацията на производителите е призната. Поради това удържаната стандартната стойност е стойността, прилагана в тази държава-членка.
(4)
Същият метод на изчисление трябва да се приложи за аванса върху финансовата компенсация съгласно член 6 от Регламент (ЕО) № 2509/2000.
(5)
Мерките, предвидени в настоящия регламент, са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
За риболовната 2008 година стандартните стойности за изчисляване на финансовата компенсация и на авансите върху нея за рибни продукти, изтеглени от пазара от организации на производители и предназначени за цели, различни от консумация от човека, съгласно член 21, параграф 5 от Регламент (ЕО) № 104/2000, са определени в приложението към настоящия регламент.
Член 2
Стандартната стойност, която се приспада от финансовата компенсация и от авансите върху нея, е тази, прилагана в държавата-членка, в която организацията на производители е призната.
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2007 година.